“หุ้นเอเชีย” เปิดร่วง ตามดาวโจนส์ นักลงทุนวิตก “เฟด” เร่งขึ้นดอกเบี้ย
“ตลาดหุ้นเอเชีย” เปิดลบ หลังดัชนีเฉลี่ยอุตสาหกรรมดาวโจนส์ร่วงกว่า 600 จุด นับตั้งแต่เดือนมิ.ย.เมื่อคืนนี้ เนื่องจากนักลงทุนกลับมากังวลเฟดเร่งปรับขึ้นอัตราดอกเบี้ย
“หุ้นเอเชีย” เปิดลบ หลังดาวโจนส์ร่วงกว่า 600 จุด เหตุนักลงทุนวิตก เฟด เร่งขึ้นดอกเบี้ย
23 ส.ค. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ หลังจากดัชนีดาวโจนส์ตลาดหุ้นสหรัฐดิ่งลงรุนแรงที่สุดนับตั้งแต่เดือนมิ.ย.เมื่อคืนนี้ โดยได้รับแรงกดดันจากความวิตกกังวลเรื่องการเร่งปรับขึ้นอัตราดอกเบี้ยของธนาคารกลางสหรัฐ (เฟด)
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,580.20 จุด ลดลง 214.3 จุด หรือ -0.74%, ดัชนี HSI ตลาดหุ้นฮ่องกงเปิดวันนี้ที่ 19,644.23 จุด ลดลง 12.75 จุด หรือ -0.06% และดัชนี SSE Composite ตลาดหุ้นจีนเปิดวันนี้ที่  3,274.43 จุด ลดลง 3.36 จุด หรือ -0.10%
ขณะที่นักลงทุนจะจับตาตลาดต่างๆ เพื่อประเมินปฏิกิริยาต่อการปรับตัวลงอย่างหนักหน่วงของตลาดหุ้นนิวยอร์กเมื่อคืนนี้ หลังดัชนีเฉลี่ยอุตสาหกรรมดาวโจนส์ร่วงกว่า 600 จุด ซึ่งเป็นการทรุดตัวลงมากที่สุดนับตั้งแต่เดือนมิ.ย. เนื่องจากนักลงทุนกลับมาวิตกกังวลเรื่องการเร่งปรับขึ้นอัตราดอกเบี้ยของเฟดอีกครั้ง ขณะที่ดัชนี S&amp;P500 ร่วงประมาณ 2% เช่นเดียวกัน
“นักลงทุนหลีกเลี่ยงความเสี่ยงเมื่อคืนนี้ โดยการขาดแคลนข้อมูลเศรษฐกิจสำคัญทำให้เกิดความวิตกกังวล ก่อนที่ นายเจอโรม พาวเวลล์ ประธานเฟดจะขึ้นกล่าวสุนทรพจน์ในการประชุมที่เมืองแจ็กสัน โฮล วันศุกร์นี้” นายทาปาส สตริกแลนด์จากธนาคารเนชันแนล ออสเตรเลีย แบงก์กล่าว
ด้านดัชนีผู้จัดการฝ่ายซื้อ (PMI) ภาคการผลิตของออสเตรเลียส่งสัญญาณหดตัวครั้งแรกนับตั้งแต่เดือนก.ค. ขณะที่สิงคโปร์เตรียมเปิดเผยข้อมูลเงินเฟ้อในช่วงบ่ายวันนี้